Die Karnak-tempelkompleks, algemeen bekend as Karnak, is ’n groot mengsel van vervalle Antieke Egiptiese tempels, kapelle en ander geboue. Die bou van die kompleks het begin tydens die bewind van Senoesret I tydens die Middelryk en het voortgeduur tot in die Ptolemeïese Tydperk, hoewel die meeste van die bestaande geboue uit die Nuwe Ryk dateer.
Die gebied was die hoofplek van aanbidding van die 18de-dinastiese Thebaanse Triade met die god Amoen aan die hoof. Dit is deel van die ruïnes van die stad Thebe en is ’n Unesco-wêrelderfenisgebied.
Die Karnak-kompleks het sy naam verleen aan die nabygeleë moderne dorp El-Karnak, sowat 2,5 km noord van Luxor.